title: 2013/535/EU, Euratom: Euroopan parlamentin päätös, annettu 17 päivänä huhtikuuta 2013 , vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2011, pääluokka I – Euroopan parlamentti#Euroopan parlamentin päätöslauselma, annettu 17 päivänä huhtikuuta 2013 , joka sisältää huomautukset, jotka ovat erottamaton osa päätöstä vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2011, pääluokka I – Euroopan parlamentti

text:
               16.11.2013

               FI

               Euroopan unionin virallinen lehti

               L 308/1

         EUROOPAN PARLAMENTIN PÄÄTÖS,
   annettu 17 päivänä huhtikuuta 2013,
   vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2011, pääluokka I – Euroopan parlamentti
   (2013/535/EU, Euratom)
   EUROOPAN PARLAMENTTI, joka

               —

               ottaa huomioon Euroopan unionin yleisen talousarvion varainhoitovuodeksi 2011 (1),

               —

               ottaa huomioon Euroopan unionin konsolidoidun tilinpäätöksen varainhoitovuodelta 2011 (COM(2012) 436 – C7-0225/2012) (2),

               —

               ottaa huomioon selvityksen talousarvio- ja varainhallinnosta varainhoitovuonna 2011, pääluokka I – Euroopan parlamentti (3),

               —

               ottaa huomioon sisäisen tarkastajan vuosikertomuksen varainhoitovuodelta 2011,

               —

               ottaa huomioon tilintarkastustuomioistuimen vuosikertomuksen talousarvion toteuttamisesta varainhoitovuonna 2011 ja toimielinten vastaukset (4),

               —

               ottaa huomioon tilintarkastustuomioistuimen Euroopan unionin toiminnasta tehdyn sopimuksen 287 artiklan mukaisesti antaman varainhoitovuotta 2011 koskevan tarkastuslausuman tilien luotettavuudesta sekä tilien perustana olevien toimien laillisuudesta ja asianmukaisuudesta (5),

               —

               ottaa huomioon Euroopan unionin toiminnasta tehdyn sopimuksen 314 artiklan 10 kohdan ja 318 artiklan sekä Euratomin perustamissopimuksen 106 A artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 (6) ja erityisesti sen 145, 146 ja 147 artiklan,

               —

               ottaa huomioon unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta 25. lokakuuta 2012 annetun Euroopan parlamentin ja neuvoston asetuksen (EU, Euratom) N:o 966/2012 (7) ja erityisesti sen 164, 165 ja 166 artiklan,

               —

               ottaa huomioon Euroopan parlamentin talousarvion toteuttamista koskevien sisäisten sääntöjen (8) 13 artiklan,

               —

               ottaa huomioon asetuksen (EU, Euratom) N:o 966/2012 166 artiklan 1 kohdan, jonka mukaan kaikkien unionin toimielinten on pyrittävä kaikin tavoin toimimaan vastuuvapauden myöntämistä koskevaan Euroopan parlamentin päätökseen liitettyjen huomautusten mukaisesti,

               —

               ottaa huomioon talousarviomenettelyn 2011 suuntaviivoista – pääluokat I, II, IV, V, VI, VII, VIII ja IX 25. maaliskuuta 2010 antamansa päätöslauselman (9),

               —

               ottaa huomioon ennakkoarviosta Euroopan parlamentin tuloista ja menoista varainhoitovuodeksi 2011 18. toukokuuta 2010 antamansa päätöslauselman (10),

               —

               ottaa huomioon työjärjestyksen 77 artiklan, 80 artiklan 3 kohdan ja liitteen VI,

               —

               ottaa huomioon talousarvion valvontavaliokunnan mietinnön (A7-0063/2013),

               A.

               ottaa huomioon, että tilintarkastustuomioistuimen tarkastuksessa todetaan varainhoitovuoden 2011 hallintomenoista, että kaikki toimielimet käyttivät tyydyttävällä tavalla asetuksen (EY, Euratom) N:o 1605/2002 edellyttämiä valvontajärjestelmiä;

               B.

               ottaa huomioon, että pääsihteeri vakuutti 24. huhtikuuta 2012 saaneensa kohtuullisen varmuuden siitä, että parlamentin talousarvio on toteutettu moitteettoman varainhoidon periaatteiden mukaisesti ja että käyttöön otettu valvontajärjestelmä antaa tarvittavat takeet tilien perustana olevien toimien laillisuudesta ja asianmukaisuudesta;

               1.

               myöntää puhemiehelle vastuuvapauden Euroopan parlamentin talousarvion toteuttamisesta varainhoitovuonna 2011;

               2.

               esittää huomautuksensa oheisessa päätöslauselmassa;

               3.

               kehottaa puhemiestä välittämään tämän päätöksen ja siihen erottamattomasti kuuluvan päätöslauselman neuvostolle, komissiolle, Euroopan unionin tuomioistuimelle, tilintarkastustuomioistuimelle, Euroopan oikeusasiamiehelle ja Euroopan tietosuojavaltuutetulle sekä huolehtimaan niiden julkaisemisesta Euroopan unionin virallisessa lehdessä (L-sarja).

            Puhemies

         Martin SCHULZ

            Pääsihteeri

         Klaus WELLE

      (1)  EUVL L 68, 15.3.2011.

      (2)  EUVL C 348, 14.11.2012, s. 1.

      (3)  EUVL C 164, 9.6.2012, s. 1.

      (4)  EUVL C 344, 12.11.2012, s. 1.

      (5)  EUVL C 348, 14.11.2012, s. 130.

      (6)  EYVL L 248, 16.9.2002, s. 1.

      (7)  EUVL L 298, 26.10.2012, s. 1.

      (8)  PE 349.540/Bur/ann/def.

      (9)  EUVL C 4 E, 7.1.2011, s. 20.

      (10)  EUVL C 161 E, 31.5.2011, s. 258.

      EUROOPAN PARLAMENTIN PÄÄTÖSLAUSELMA,
      annettu 17 päivänä huhtikuuta 2013,
      joka sisältää huomautukset, jotka ovat erottamaton osa päätöstä vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2011, pääluokka I – Euroopan parlamentti
      EUROOPAN PARLAMENTTI, joka

                  —

                  ottaa huomioon Euroopan unionin yleisen talousarvion varainhoitovuodeksi 2011 (1),

                  —

                  ottaa huomioon Euroopan unionin konsolidoidun tilinpäätöksen varainhoitovuodelta 2011 (COM(2012) 436 – C7-0225/2012) (2),

                  —

                  ottaa huomioon selvityksen talousarvio- ja varainhallinnosta varainhoitovuonna 2011, pääluokka I – Euroopan parlamentti (3),

                  —

                  ottaa huomioon sisäisen tarkastajan vuosikertomuksen varainhoitovuodelta 2011,

                  —

                  ottaa huomioon tilintarkastustuomioistuimen vuosikertomuksen talousarvion toteuttamisesta varainhoitovuonna 2011 ja toimielinten vastaukset (4),

                  —

                  ottaa huomioon tilintarkastustuomioistuimen Euroopan unionin toiminnasta tehdyn sopimuksen 287 artiklan mukaisesti antaman varainhoitovuotta 2011 koskevan tarkastuslausuman tilien luotettavuudesta sekä tilien perustana olevien toimien laillisuudesta ja asianmukaisuudesta (5),

                  —

                  ottaa huomioon Euroopan unionin toiminnasta tehdyn sopimuksen 314 artiklan 10 kohdan ja 318 artiklan sekä Euratomin perustamissopimuksen 106 A artiklan,

                  —

                  ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 (6) ja erityisesti sen 145, 146 ja 147 artiklan,

                  —

                  ottaa huomioon unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta 25. lokakuuta 2012 annetun Euroopan parlamentin ja neuvoston asetuksen (EU, Euratom) N:o 966/2012 (7) ja erityisesti sen 164, 165 ja 166 artiklan,

                  —

                  ottaa huomioon Euroopan parlamentin talousarvion toteuttamista koskevien sisäisten sääntöjen (8) 13 artiklan,

                  —

                  ottaa huomioon asetuksen (EU, Euratom) N:o 966/2012 166 artiklan 1 kohdan, jonka mukaan kaikkien unionin toimielinten on pyrittävä kaikin tavoin toimimaan vastuuvapauden myöntämistä koskevaan Euroopan parlamentin päätökseen liitettyjen huomautusten mukaisesti,

                  —

                  ottaa huomioon talousarviomenettelyn 2011 suuntaviivoista – pääluokat I, II, IV, V, VI, VII, VIII ja IX 25. maaliskuuta 2010 antamansa päätöslauselman (9),

                  —

                  ottaa huomioon ennakkoarviosta Euroopan parlamentin tuloista ja menoista varainhoitovuodeksi 2011 18. toukokuuta 2010 antamansa päätöslauselman (10),

                  —

                  ottaa huomioon työjärjestyksen 77 artiklan, 80 artiklan 3 kohdan ja liitteen VI,

                  —

                  ottaa huomioon talousarvion valvontavaliokunnan mietinnön (A7-0063/2013),

                  A.

                  ottaa huomioon, että puhemies hyväksyi 11. heinäkuuta 2012 parlamentin tilinpäätöksen varainhoitovuodelta 2011;

                  B.

                  panee merkille, että parlamentin tilinpitäjä totesi lopullista tilinpäätöstä varmentaessaan, että hänellä on kohtuullinen varmuus siitä, että tilinpäätös antaa olennaisilta osiltaan oikean ja riittävän kuvan Euroopan parlamentin taloudellisesta asemasta ja että hänen tietoonsa ei ole tullut asioita, jotka edellyttäisivät varaumien esittämistä;

                  C.

                  ottaa huomioon, että pääsihteeri vakuutti 24. huhtikuuta 2012 saaneensa kohtuullisen varmuuden siitä, että parlamentin talousarvio on toteutettu moitteettoman varainhoidon periaatteiden mukaisesti ja että käyttöön otettu valvontajärjestelmä antaa tarvittavat takeet tilien perustana olevien toimien laillisuudesta ja asianmukaisuudesta;

                  D.

                  ottaa huomioon, että tilintarkastustuomioistuin totesi tarkastuksensa perusteella varainhoitovuoden 2011 hallintomenoista, että kaikki toimielimet käyttivät vaikuttavalla tavalla varainhoitoasetuksen edellyttämiä valvontajärjestelmiä ja että 93 prosentissa tarkastetuista 56 maksusta (3 ennakkomaksua ja 53 loppumaksua) virhetaso ei ollut olennainen;

                  E.

                  ottaa huomioon, että tavanomaisen menettelyn mukaisesti parlamentin hallinnolle lähetettiin kyselylomake ja saaduista vastauksista keskusteltiin talousarvion valvontavaliokunnassa talousarviosta vastaavan varapuhemiehen, pääsihteerin ja sisäisen tarkastajan läsnä ollessa;

         Parlamentin vastuuvapausmenettelyn tuoma lisäarvo

                  1.

                  korostaa lisäarvoa, joka saadaan parlamentille vuosittain myönnettävään vastuuvapauteen johtavasta parlamentaarisesta menettelystä; muistuttaa, että parlamentin vastuuvapausmenettely tarjoaa lisämahdollisuuden valvoa julkisesti ja kriittisesti toimielimen varainhoitoa ja auttaa siten unionin kansalaisia ymmärtämään parlamentin erityistä hallintorakennetta, sen toimintatapoja ja demokraattisesta Euroopasta aiheutuvia kustannuksia;

                  2.

                  kehottaa puhemiehistöä ottamaan vastuuvapausmietinnöstä käytävän keskustelun esityslistalle erilliseksi aiheeksi touko- tai kesäkuussa eli pian sen jälkeen, kun kyseinen mietintö on hyväksytty täysistunnossa;

                  3.

                  pitää valvontaa tarpeellisena, jotta voidaan varmistaa parlamentin hallinnon vastuuvelvollisuus, ja katsoo, että koska unionin kansalaiset ja yleinen mielipide ovat hyvin kiinnostuneita parlamentin vastuuvapausmenettelystä, on hyvin tärkeää, että parlamentti välttää kaikki läpinäkymättömän hallinnoinnin riskit ja täten toimii täysin avoimesti varmistaakseen, että unionin kansalaiset saavat oikean ja totuudenmukaisen kuvan siitä, kuinka parlamentti käyttää käytettävissään olevat resurssit;

                  4.

                  muistuttaa, että koska parlamentti on vastuussa lopullisen vastuuvapauspäätöksen tekemisestä, on erittäin tärkeää, että parlamentin oma menettely hoidetaan esimerkillisellä tavalla, ja katsoo, että siksi on estettävä pienimmätkin puutteet, jotka saattaisivat varjostaa unionin demokraattisen toimielimen poliittisia saavutuksia ja sen pyrkimyksiä parantaa avoimuutta ja varainhoidon moitteettomuutta;

                  5.

                  toteaa, että tässä päätöslauselmassa keskitytään ensisijaisesti talousarvion toteutumiseen ja varainhoitovuotta 2011 koskevaan vastuuvapauteen ja että sen päätavoitteena on varmistaa, että veronmaksajien maksamat julkiset varat käytetään mahdollisimman hyvin, sekä tuoda esiin parannuskohteita; kannustaa parlamentin asiasta vastaavia elimiä tehostamaan edelleen kaikilla tasoilla parlamentin päivittäistä toimintaa ja pyrkimään aina tarjoamaan unionin kansalaisille parempaa palvelua;

                  6.

                  panee tyytyväisenä merkille talousarviosta vastaavan varapuhemiehen, pääsihteerin ja talousarvion valvontavaliokunnan kesken 22. tammikuuta 2013 käydyn parlamentin vuoden 2011 vastuuvapauteen liittyvän hyvän keskustelun; tähdentää, että parlamentin hallinto on vastuuvelvollinen koko prosessin ajan ja että parlamentin talousarvion toteuttamisesta annetut vastuuvapauden myöntämistä koskevat mietinnöt sekä talousarvion valvontavaliokunnan toiminta ovat viime vuosikymmenen ajan olleet merkittävässä asemassa ja johtaneet hyvin myönteiseen kehitykseen parlamentin varainhoidossa, kuten jäsenten asemaa koskeviin sääntöihin ja avustajia koskeviin sääntöihin; on vakaasti päättänyt jatkaa tätä rohkaisevaa kehitystä kohti julkisen varainhoidon optimointia ja avoimuutta;

                  7.

                  ehdottaa jälleen, että puhemiehistön olisi jaettava enemmän ”valkoisia kirjoja” yleisen edun mukaisista poliittisista kysymyksistä kaikille jäsenille, jotta näistä kysymyksistä voitaisiin keskustella perusteellisesti poliittisissa ryhmissä ennen lopullisen päätöksen tekemistä;

         Parlamentin hallinto vuonna 2011

                  8.

                  on tyytyväinen siihen, että 22. syyskuuta 2011 puhemiehistön ja budjettivaliokunnan edustajat pääsivät sopimukseen lisäsäästötoimista, jotka sisällytettiin parlamentin varainhoitovuoden 2012 talousarvioon; on ehdottomasti sitä mieltä, että kyseiset niin kutsutut älykkäät säästötoimet, joiden avulla säästetään lähes 40 000 000 euroa, eivät vaikuta parlamentin toiminnan tehokkuuteen eivätkä kunkin jäsenen käytettävissä oleviin resursseihin; kehottaa pääsihteeriä tiedottamaan neuvostolle ja komissiolle parlamentin saavutuksista ja hankkimaan vastaavasti tietoa niiden toimista ja pyytää saada tietoa annetuista vastauksista; korostaa kuitenkin, että säästöt olisi saatava aikaan käyttämällä vähemmän rahaa sen sijaan, että maksuja aikaistetaan tai viivytetään taikka talousarvioiden välillä tehdään siirtoja;

                  9.

                  muistuttaa puhemiestä ja pääsihteeriä 6. helmikuuta 2013 annetusta päätöslauselmasta (11), jossa parlamentti ”palauttaa mieliin, että täysistunnossa hyväksyttiin päätös, jossa neuvostoa pyydettiin esittämään kesäkuuhun 2013 mennessä etenemissuunnitelma, joka koskee parlamentin useampia toimipaikkoja, ja edellyttää asiasta vastaavien valiokuntien, pääsihteerin ja puhemiehistön antavan jäsenille ajantasaiset numerotiedot ja muut tiedot rahoitus- ja ympäristövaikutuksista, joita aiheutuu useamman toimipaikan järjestelystä; ehdottaa, että parlamentin omat vaikutustenarvioinneista vastaavat yksiköt käsittelevät tätä kysymystä ottaen huomioon myös vaikutukset, joita syntyy parlamentin läsnäolosta tai osittaisesta läsnäolosta kyseisissä yhteisöissä tai kyseisillä alueilla, ja esittävät arvionsa kesäkuuhun 2013 mennessä, jotta siihen sisältyvät havainnot voidaan ottaa huomioon seuraavan monivuotisen rahoituskehyksen yhteydessä”; huomauttaa, että kesäkuu 2013 on lähestymässä kovaa vauhtia;

                  10.

                  toteaa, että parlamentti on perussopimuksen nojalla velvollinen työskentelemään kolmella työskentelypaikkakunnalla, mistä aiheutuu ylimääräisiä kustannuksia; toteaa myös, että tilanteen muuttaminen ei ole parlamentin vaan jäsenvaltioiden käsissä; kehottaa näin ollen jäsenvaltioita käsittelemään uudelleen kysymystä parlamentin toimipaikasta ja työskentelypaikkakunnista, kun perussopimusta seuraavan kerran tarkistetaan muuttamalla pöytäkirjaa nro 6;

                  11.

                  toteaa, että uusi varainhoitoasetus (asetus (EU, Euratom) N:o 966/2012) ja sen soveltamissäännöt tulivat voimaan 1. tammikuuta 2013 ja aiheuttivat huomattavia muutoksia varainhoidossa, erityisesti koska niiden avulla varmistetaan moitteettoman varainhoidon parempi toteutuminen ja unionin taloudellisten etujen turvaaminen, otetaan käyttöön rahoitusmekanismeja, joiden avulla voidaan käyttää kolmansien osapuolten varoja unionin varojen lisäämiseksi, sekä vähennetään byrokratiaa ja siirretään painopistettä paperityöstä tuloksiin; kannustaa parlamentin yksiköitä toimimaan samoin kuin varainhoitoasetuksen aikaisempien tarkastusten yhteydessä eli panemaan säännökset viipymättä täytäntöön siten, että niiden mahdolliset kielteiset vaikutukset parlamentin hallintoon jäävät mahdollisimman vähäisiksi; haluaa tietää ennen vuotta 2012 koskevan vastuuvapausmenettelyn käynnistymistä, onko uusi varainhoitoasetus johtanut varainhoitoon tarvittavan henkilöstön vähenemiseen;

                  12.

                  suhtautuu myönteisesti täysistunnossa 1. joulukuuta 2011 hyväksyttyihin uusiin Euroopan parlamentin jäsenten menettelysääntöihin taloudellisten sidonnaisuuksien ja eturistiriitojen alalla; panee merkille, että jäsenten on julkistettava kaikki parlamentin ulkopuolinen palkallinen toimintansa ja saamansa korvaus sekä kaikki muu toiminta, josta saattaa aiheutua eturistiriitoja; panee merkille myös, että menettelysäännöissä kielletään nimenomaisesti jäseniä ottamasta vastaan rahaa tai muuta lahjaa vastineena parlamentin päätöksiin vaikuttamiselle; on tyytyväinen siihen, että niissä vahvistetaan selkeät säännöt lahjojen vastaanottamisesta ja edunvalvontaa harjoittavien entisten jäsenten toiminnasta; edellyttää, että täytäntöönpanosäännöistä ilmoitetaan asianmukaisesti jäsenille ja että ilmoituksia tarkistetaan otantamenetelmällä;

                  13.

                  on huolissaan siitä, että vaikka menettelysäännöt ovat olleet voimassa jo vuoden ajan, niiden 5 artiklan 3 kohdan soveltamisohjeista (avoimuuden takaamiseksi, kun on kyse kolmansien osapuolten maksamista jäsenten matka-, majoitus- ja oleskelukuluista) ei ole vielä tehty päätöstä; painottaa, että soveltamisohjeet on ehdottomasti hyväksyttävä pikaisesti; katsoo, että kaikki kolmansien osapuolten maksamat matka-, majoitus- ja oleskelukulut, joiden arvo on vähintään 150 euroa, on ehdottomasti ilmoitettava;

                  14.

                  kehottaa parlamentin yksiköitä julkistamaan kaikki parlamentin jäsenten taloudellisia sidonnaisuuksia koskevat ilmoitukset parlamentin jäsenten esittelemiseen käytetyillä internetsivuilla vuosittain eriteltynä ja koneellisesti luettavassa muodossa;

                  15.

                  panee merkille sosiaalikatsauksen julkaisemisen ja toteaa sen sisältävän arvokasta tietoa parlamentin henkilöresursseista; pyytää julkaisemaan vuoden 2012 katsauksen syyskuun 2013 loppuun mennessä; panee merkille myös, että parlamentin henkilöstötaulukko on kasvanut 4 prosentilla vuodesta 2010 vuoteen 2011, mihin ovat syynä pääasiassa Lissabonin sopimuksen mukaiset uudet vastuualueet ja niistä aiheutuva ylimääräinen työtaakka ja odotettavissa oleva Kroatian liittyminen unioniin;

                  16.

                  edellyttää, että henkilöstölle järjestettävät koulutuskurssit ja etenkin intensiiviset kielikurssit räätälöidään paremmin parlamentissa työskentelevien erityyppisten henkilöstöryhmien, esimerkiksi parlamentin jäsenten valtuutettujen avustajien, aikatauluun;

                  17.

                  suosittelee noudattamaan tilintarkastustuomioistuimen suositusta ja varmistamaan, että muutokset henkilöstön henkilökohtaisessa tilanteessa rekisteröidään asianmukaisessa ajassa, sekä ottamaan käyttöön järjestelmän, jolla näitä tietoja voidaan valvoa oikea-aikaisesti;

                  18.

                  huomauttaa, että vuosi 2011 oli toinen kokonainen vuosi, jolloin uudet jäsenten asemaa koskevat säännöt ja avustajia koskevat säännöt olivat voimassa (molemmat tulivat voimaan 14. heinäkuuta 2009); toteaa, että näiden kahden vuoden aikana avustajia koskevien sääntöjen soveltamisohjeita on muutettu neljästi Euroopan yhteisöjen muuhun henkilöstöön sovellettavien palvelussuhteen ehtojen VII osaston ja sen täytäntöönpanotoimien soveltamiseksi väliaikaisen arviointiryhmän ja pääsihteerin ehdotusten pohjalta; muistuttaa, että kun Euroopan unionin muuhun henkilöstöön sovellettavien palvelussuhteen ehtojen VII osastoa ryhdyttiin soveltamaan, luotiin yhteinen järjestelmä, joka kattaa parlamentin kolmella työskentelypaikkakunnalla työskentelevien valtuutettujen avustajien aseman ja korvaa 27 erilaista kansallisia sopimussuhteita, verotusta ja sosiaaliturvaa koskevaa järjestelmää, ja että tällä hetkellä ei näytä tarpeelliselta muuttaa Euroopan yhteisöjen muuhun henkilöstöön sovellettavien palvelussuhteen ehtojen VII osastoon sisältyviä parlamentin jäsenten avustajia koskevia sääntöjä; ehdottaa, että avustajia koskevista säännöistä tehdään ennen seuraavia Euroopan parlamentin vaaleja perusteellinen arviointi, joka kattaa myös sääntöjen mahdolliset mukautukset;

         Selvitys talousarvio- ja varainhallinnosta
          (12)

                  19.

                  toteaa, että parlamentin tulot varainhoitovuonna 2011 olivat 173 293 432 euroa (243 094 204 euroa vuonna 2010) ja että määrään sisältyy 23 815 077 euroa käyttötarkoitukseensa sidottuja tuloja;

         Parlamentin tilinpäätöksen esitystapa

                  20.

                  panee merkille seuraavat rahaerät, joiden perusteella parlamentin tilit varainhoitovuodelta 2011 on päätetty:

                              (euroa)

                                 a)   Käytettävissä olleet määrärahat

                              määrärahat 2011

                              1 685 829 393

                              erikseen esitetyt siirrot varainhoitovuodelta 2010

                              9 240 000

                              ilman eri toimenpiteitä tehdyt siirrot varainhoitovuodelta 2010

                              231 028 630

                              käyttötarkoitukseensa sidottuihin tuloihin perustuvat määrärahat vuodelta 2011

                              23 815 077

                              käyttötarkoitukseensa sidottuihin tuloihin perustuvien määrärahojen siirrot vuodelta 2010

                              110 017 852

                              Yhteensä

                              2 059 930 952

                                 b)   Määrärahojen käyttö varainhoitovuonna 2011

                              sitoumukset

                              1 843 611 385

                              suoritetut maksut

                              1 580 302 842

                              seuraavalle vuodelle ilman eri toimenpiteitä siirretyt määrärahat, mukaan lukien käyttötarkoitukseensa sidottuihin tuloihin perustuvat määrärahat

                              330 492 631

                              seuraavalle vuodelle erikseen siirretyt määrärahat

                              21 700 000

                              peruuntuneet määrärahat

                              126 481 634

                                 c)   Talousarviosta saatu rahoitus

                              saatu vuonna 2011

                              173 293 432

                                             d)

                                          Kokonaistase 31. joulukuuta 2011

                              1 565 534 440

                  21.

                  toteaa, että parlamentin alkuperäisessä talousarviossa vuodeksi 2011 hyväksyttyjen määrärahojen määrä oli 1 685 829 393 euroa, mikä tarkoittaa 5 prosentin kasvua vuoden 2010 talousarvioon (1 607 363 235 euroa) nähden, ja että vuonna 2011 ei tehty lisätalousarvioita toisin kuin vuonna 2010;

                  22.

                  panee merkille, että vuonna 2011 lopullisista määrärahoista sidottiin 93 prosenttia (96 prosenttia vuonna 2010) ja peruuntumisaste oli 6 prosenttia (3 prosenttia vuonna 2010) ja että talousarvion toteutumisaste oli edellisvuosien tapaan korkea; panee myös merkille peruuntuneiden määrärahojen nopean kasvun, mikä johtuu pitkälti siitä, että asiaa koskevan neuvoston päätöksen vuoksi vuonna 2011 ei maksettu henkilöstön vuotuista 1,7 prosentin palkkamukautusta;

                  23.

                  on huolissaan vuodelle 2011 siirrettyjen määrärahojen huomattavasta lisääntymisestä (240 268 630 euroa (13)) ja kehottaa parantamaan menojen suunnittelua; kehottaa hallintoa kääntämään tämän kehityssuunnan ennen tulevia Euroopan parlamentin vaaleja;

                  24.

                  panee merkille, että unionin vuoden 2011 talousarvio oli maksusitoumusmäärärahoina yhteensä 141,9 miljardia euroa, mistä parlamentin talousarvion osuus oli 1 686 miljoonaa euroa; toteaa myös, että kyseinen rahamäärä on vain hiukan yli prosentti unionin talousarviosta ja vastaa talousarviota koskevasta kurinalaisuudesta ja moitteettomasta varainhoidosta tehdyn Euroopan parlamentin, neuvoston ja komission välisen toimielinten sopimuksen mukaisesti 20:tä prosenttia unionin toimielinten hallintomenoihin vuonna 2011 kaikkiaan varatusta 8 454 miljoonasta eurosta;

                  25.

                  panee tyytyväisenä merkille, ettei vuosien 2011 ja 2012 välillä tehty kokonaismäärärahasiirtoja; kehottaa jälleen hallintoaan pyrkimään edelleen parantamaan ja selkiyttämään talousarvion suunnittelua ja budjettikuria ja katsoo, että talousarvion selkeyden vuoksi kiinteistömenot tai mitkä tahansa muut yhtä suuret menot olisi otettava erikseen talousarvioon sen sijaan, että ne rahoitetaan käyttämättä jääneistä varoista;

                  26.

                  toteaa, että vuonna 2011 parlamentin talousarvion neljä suurinta lukua olivat virkamiehet ja väliaikaiset toimihenkilöt, kiinteistöt ja niiden liitännäiskulut, toimielimen jäsenet ja parlamentin jäsenten avustajiin liittyvät menot, jotka muodostivat yhdessä 70 prosenttia kaikista sitoumuksista;

                  27.

                  muistuttaa, että Belgian parlamentille vuoden 2010 alussa maksamat ja kiinteistöhankkeisiin kohdennetut 85,9 miljoonaa euroa on katsottava varainhoitoasetuksen 21 artiklan mukaiseksi ulkoiseksi käyttötarkoitukseensa sidotuksi tuloksi;

         Parlamentin tilinpäätös

                  28.

                  panee merkille, että parlamentin tilinpitäjä totesi lopullista tilinpäätöstä varmentaessaan saaneensa kohtuullisen varmuuden siitä, että tilinpäätös antaa olennaisilta osiltaan oikean ja riittävän kuvan parlamentin taloudellisesta asemasta; panee lisäksi merkille hänen lausuntonsa, että hänen tietoonsa ei ole tullut asioita, jotka edellyttäisivät varaumien esittämistä;

                  29.

                  palauttaa mieliin puhemiehen 11. heinäkuuta 2012 tekemän päätöksen varainhoitovuoden 2011 tilinpäätöksen hyväksymisestä;

         Pääsihteerin tarkastuslausuma

                  30.

                  panee tyytyväisenä merkille pääsihteerin johtavan valtuutetun tulojen ja menojen hyväksyjän ominaisuudessa 24. huhtikuuta 2012 antaman lausuman, joka koski tulojen ja menojen hyväksyjien vuotuisia toimintakertomuksia vuodelta 2011 ja jossa hän vakuutti saaneensa kohtuullisen varmuuden siitä, että parlamentin talousarvio on toteutettu moitteettoman varainhoidon periaatteiden mukaisesti ja että käyttöön otettu valvontajärjestelmä antaa tarvittavat takeet tilien perustana olevien toimien laillisuudesta ja asianmukaisuudesta;

         Tilintarkastustuomioistuimen vuosikertomus varainhoitovuodelta 2011

         Tilintarkastustuomioistuimen näkemykset

                  31.

                  on tyytyväinen siihen, että tilintarkastustuomioistuimen tarkastuksen mukaan varainhoitoasetuksen edellyttämät hallintomenojen valvontajärjestelmät olivat kokonaisuutena tarkasteltuna vaikuttavia ja että vuoden 2011 hallintomenojen maksuissa ei ilmennyt olennaisia virheitä;

         Sosiaalietuisuuksien ja lisien maksaminen henkilöstölle

                  32.

                  panee merkille tilintarkastustuomioistuimen vuoden 2011 vuosikertomukseen sisältyvän, nimenomaisesti parlamenttia koskevan tarkastushavainnon ja parlamentin vastauksen, jotka liittyivät siihen, että parlamentin yksiköiden saatavilla olevat tiedot toimihenkilöiden henkilökohtaisesta tilanteesta tai perhetilanteesta eivät olleet ajan tasalla tai että kyseisiä tietoja ei ollut käsitelty asianmukaisesti, mikä johti yhdessä tapauksessa liian suurien määrien maksamiseen; panee merkille, että liikaa maksettujen summien takaisinperintä aloitettiin marraskuussa 2011 vähentämällä ne kyseisen henkilön palkasta; kannustaa kuitenkin tiukentamaan valvontaa, jotta liian suurien määrien maksaminen vältetään tulevaisuudessa;

         Parlamentin jäsenen valtuutettujen avustajien palkkaamista koskevat säännöt

                  33.

                  panee merkille, että parlamentin jäsenten valtuutettujen avustajien palkkaamista koskevien sisäisten sääntöjen mukaan valtuutetut avustajat voivat toimittaa lääkärintodistuksen ja muut sopimuksen teossa edellytetyt asiakirjat kolmen kuukauden kuluessa palvelukseenottosopimuksen voimaantulopäivästä; toteaa, että koska tämä poikkeus on ristiriidassa Euroopan unionin muuhun henkilöstöön sovellettavien palvelussuhteen ehtojen 128 ja 129 artiklan kanssa, kyseiset artiklat olisi saatava yhdenmukaisiksi valtuutettuja avustajia koskevien sääntöjen kanssa; panee myös merkille, että yhdessäkään tarkastetuista kymmenestä tapauksesta ei ollut asiakirja-aineistoa, joka olisi osoittanut, että kielitaitovaatimusten täyttyminen olisi testattu;

                  34.

                  hyväksyy parlamentin tilintarkastustuomioistuimen kanssa pidetyssä kuulemismenettelyssä antamat vastaukset;

         Palvelukseenottomenettelyjä koskevien ennakkotarkastusten toimivuus

                  35.

                  panee merkille tilintarkastustuomioistuimen havainnon, jonka mukaan tarkastetuissa valtuutettujen avustajien palvelukseenottomenettelyissä ei ollut asiakirja-aineistoa, joka olisi osoittanut, että palvelukseenottoa koskevat asiakirjat olisi tarkastettu ennakkoon; panee merkille parlamentin asiasta vastaavien yksiköiden vastauksen, jonka mukaan tarkastuksia koskevan tarkistuslistan uudelleenlaatimisen ja ristiintarkastusten käyttöönoton jälkeen asiakirja-aineisto, johon ennakkotarkastukset perustuvat, säilytetään jatkossa asianmukaisesti;

         Hankinnat

                  36.

                  pitää valitettavana, että tilintarkastustuomioistuin havaitsi puutteita valinta- ja myöntämisperusteiden soveltamisessa kahdessa kaikkiaan kymmenestä tarkastetusta parlamentin hankintamenettelystä, ja toteaa, että kyseiset menettelyt liittyivät kiinteistöjen kunnossapitoon ja asiakirjojen painamispalveluihin; pyytää jälleen puhemiehistöä tarkastelemaan uudelleen kaikkia julkisten hankintojen valvontamekanismeja, jotta voidaan varmistaa tarjottavien tavaroiden ja palvelujen mahdollisimman kilpailukykyiset hinnat;

                  37.

                  pitää valitettavana, että vaikka vähäisiin hankintoihin liittyvää hallinnollista rasitusta on vähennetty, millä pyrittiin lisäämään pk-yritysten osallistumista kyseisiä hankintoja koskeviin tarjouskilpailuihin, hallinnolla ei ole tiedossaan, kuinka monen pk-yrityksen kanssa on tehty vähäistä hankintaa koskeva sopimus; toteaa, että siksi pääsihteeri ei kykene osoittamaan, onko hallinnollisen rasituksen vähentäminen todella lisännyt pk-yritysten osallistumista ja siten myös toimenpiteiden vaikuttavuutta; pyytää seuraamaan, kuinka monen pk-yrityksen kanssa on tehty vähäistä hankintaa koskeva sopimus;

         Sisäisen tarkastajan kuuleminen ja vuosikertomus

                  38.

                  toteaa, että sisäinen tarkastaja esitteli asiasta vastaavan valiokunnan kanssa 22. tammikuuta 2013 pidetyssä kokouksessa 26. heinäkuuta 2012 allekirjoitetun vuosikertomuksensa ja kertoi tehneensä vuonna 2011 seuraavat parlamentin hallintoa koskevat tarkastukset:

                              —

                              sisäisen valvonnan kehyksen uudelleentarkastelu

                              —

                              johdon pääosaston hankintamenettelyjen tarkastuksen seuranta

                              —

                              parlamentin jäsenten avustajakorvausta koskevan tarkastuksen seuranta

                              —

                              maksupyyntöjen käsittelyä koskevan tarkastuksen seuranta

                              —

                              innovoinnin ja teknisen tuen pääosaston hankintamenettelyjen ja sopimusten täytäntöönpanon tarkastus

                              —

                              palkanlaskentasovelluksen käyttöönottoa koskeva tarkastus

                              —

                              kiinteistöpolitiikan tarkastuksen seuranta: tilatarpeiden suunnittelu, arviointi ja hallinnointi

                              —

                              viestinnän pääosaston hankintamenettelyjen tarkastus;

                  39.

                  huomauttaa, että tärkeimpiä sisäisen tarkastajan vuosikertomuksessa tehtyjä päätelmiä olivat muun muassa seuraavat:

                              —

                              parlamentin jäsenten avustajakorvausta koskeva tarkastus osoitti, että yksityisesti palkattujen paikallisten avustajien – joiden määrä vaihtelee tuntuvasti jäsenittäin – palkkauksen puitteita on lujitettava ja palveluntarjoajien tarjoamista palveluista on saatava parempi varmuus

                              —

                              joidenkin pääosastojen hankintamenettelyissä on syytä perustella paremmin poikkeuksellisen neuvottelumenettelyn käyttö ja varmistaa, että neuvottelun tulos perustuu dokumentoituihin analyyseihin, joita voidaan verrata asiaan liittyviin, varojen optimaalista käyttöä koskeviin vertailuarvoihin

                              —

                              useissa tapauksissa hankintamenettelyssä käytettyjen menetelmien arviointia ei ollut kirjattu riittävän hyvin arviointikertomuksiin eikä pöytäkirjoihin tai ne poikkesivat tarjouseritelmissä ilmoitetuista menetelmistä; lisäksi eritelmässä määritetyssä arviointimenetelmässä on painotettava riittävästi hintaa suhteessa muihin perusteisiin ja varmistettava, että käytetään parasta hinta-laatusuhdetta;

                  40.

                  panee merkille sisäisen tarkastajan esittämät näkemykset seuraavista seikoista ja kannattaa niitä:

                              —

                              joidenkin osastojen on tärkeää panna täytäntöön arkaluonteisia tehtäviä ja riskinhallintaa koskevat uudet keskitetyt suuntaviivat, kehittää tulosindikaattoreita, saattaa päätökseen hallinnon ja sisäisen valvonnan menettelyjen dokumentointi sekä vähentää talousarviomäärärahojen tasaamisen viiveitä

                              —

                              on tärkeää varmistaa, että arviointikomitea perustelee hankintamenettelyn aikana johtopäätöksensä täydellisesti, selkeästi ja ymmärrettävästi kertomuksessaan ja että tarjoajia ei kohdalla millään tavoin epätasa-arvoisesti arviointimenettelyssä;

         Sisäisen valvonnan kehyksen tarkastus

                  41.

                  palauttaa mieliin, että alkuperäisessä sisäisen valvonnan kehyksen uudelleentarkastelussa vuosina 2003 ja 2004 annettiin 14 tarkastuskertomusta, jotka kattavat kaikki osastot ja keskusyksiköt ja joihin sisältyy 452 hyväksyttyä toimea, joiden tarkoituksena on parantaa yleisesti sitä, kuinka

                              —

                              toimielimen sisäisen valvonnan vähimmäisvaatimuksia noudatetaan

                              —

                              toimielimen keskeiset valvontaa koskevat tavoitteet (sovellettavien lakien, asetusten ja toimintalinjojen noudattaminen, hallinnointia koskevien tietojen ja kirjaamisen luotettavuus sekä toimien tehokkuus, vaikuttavuus ja taloudellisuus) saavutetaan;

         Jäljellä olevat keskeneräiset toimet

                  42.

                  palauttaa mieliin, että vuosina 2005–2006 ja 2007–2008 suoritettiin 452 toimen täytäntöönpanon seurantatarkastukset ja että yhdessä osastossa keskeneräisten toimien osuus oli suuri, joten siellä tarkastuksia suoritettiin myös vuonna 2009; painottaa, että näissä tarkastuksissa todettiin, että 68 alkuperäisen sisäisen valvonnan kehyksen uudelleentarkastelun toimea oli yhä avoinna vuoden 2010 lopussa;

                  43.

                  panee tyytyväisenä merkille, että sisäinen tarkastus asettaa yhä etusijalle vuonna 2003 käynnistetyn sisäisen valvonnan kehyksen uudelleentarkastelun; panee merkille, että seurantatarkastusten jälkeen 30. syyskuuta 2011 alun perin hyväksytyistä 452 toimesta 38 oli saattamatta päätökseen; on tyytyväinen siihen, että sisäinen tarkastus ei luokitellut yhtäkään näistä toimista kriittiseksi; kehottaa osastotason ja keskustason hallintoa panemaan täytäntöön loput 38 kauan avoinna ollutta toimea nykyisen vaalikauden loppuun mennessä;

                  44.

                  panee tyytyväisenä merkille, että ulkopuolinen arviointiyritys vahvisti kesäkuussa 2011, että parlamentin sisäinen tarkastus on sisäisen tarkastuksen määritelmän, eettisten ohjeiden ja normien mukainen ja että se noudattaa vaatimuksia erittäin hyvin; kehottaa sisäistä tarkastusta käyttämään jo olemassa olevaa hyvää perustaa ja mukautumaan edelleen alan johtaviin käytänteisiin; toteaa, että vuoden 2011 jälkimmäisellä puoliskolla sisäinen tarkastus pani jo täytäntöön monia saatujen parannusehdotusten tärkeitä osia ja että jäljellä oleva toimintasuunnitelma oli määrä panna täytäntöön vuoden 2012 loppuun mennessä;

                  45.

                  korostaa, että unionin kansalaisiin sovellettavan avoimuuspolitiikan mukaisesti yhteenveto tehtyjen sisäisten tarkastusten määrästä ja tyypistä, annetuista suosituksista ja näiden suositusten johdosta toteutetuista jatkotoimista olisi julkaistava jonkin ajan kuluttua parlamentin verkkosivustolla; haluaa tietää, mitkä näistä asiakirjoista eivät vielä ole yleisön saatavilla ja miksi;

         Pääsihteerin vuotta 2010 koskevan vastuuvapauspäätöslauselman perusteella toteuttamat jatkotoimet

                  46.

                  suhtautuu myönteisesti talousarvion valvontavaliokunnalle vuotta 2010 koskevaan vastuuvapauspäätöslauselmaan 16. marraskuuta 2012 annettuihin kirjallisiin vastauksiin; pitää kuitenkin valitettavana, että vastauksia ei ollut mahdollista saada ennen vuoden 2011 vastuuvapausmenettelyn alkua; toivoo, että vuoden 2012 vastuuvapausmenettelyä varten pääsihteerin ja talousarvion valvontavaliokunnan välinen keskustelu on mahdollista järjestää ennen lokakuun 2013 loppua;

                  47.

                  pitää myönteisenä muodollista päätöstä lopettaa talousarvion valvontavaliokunnan ehdotuksen mukaisesti journalismipalkinto, jonka menot vuonna 2011 olivat 154 205 euroa; toteaa, että asiasta äänestettiin täysistunnossa vuotta 2010 koskevan vastuuvapausmietinnön yhteydessä; on tietoinen siitä, että alakohtaisten seminaarien järjestäminen jäsenvaltioiden pääkaupungeissa auttoi parantamaan yhteyksiä toimittajiin ja että tässä yhteydessä käytettiin parlamentin olemassa olevia hallinnollisia valmiuksia ja annettiin toimittajille tilaisuus keskustella jäsenten kanssa ja oppia ymmärtämään kattavasti parlamentin rakennetta ja roolia lainsäädäntömenettelyssä;

                  48.

                  pyytää uudelleen sen jälkeen, kun ensimmäinen vastuuvapausmenettelyyn liittyvä pyyntö tehtiin vuonna 2010, täydellistä selvitystä siitä, kuinka parlamentin vapaita ohjelmistoja koskevat hankkeet ovat edenneet ottaen huomioon niiden käytön ja käyttäjät parlamentissa, kansalaisten vuorovaikutuksen ja hankintatoiminnan; kehottaa jo toisen kerran laatimaan täyden selvityksen, jossa tutkitaan työjärjestyksen 103 artiklan mukaisia, vapaita ohjelmistoja ja avoimia standardeja koskevia parlamentin velvoitteita; pitää valitettavana, että parlamentin tietotekniikkainfrastruktuurissa ei käytetä laajemmin vapaita ohjelmistoja ja avoimeen lähdekoodiin perustuvia ratkaisuja;

                  49.

                  panee merkille pääsihteerin vastauksen, jonka mukaan parlamentin korvaukset kattoivat vuonna 2011 kaikkiaan 1 599 valtuutetun avustajan ja 2 868 paikallisen avustajan sopimukset;

         Johtaminen Euroopan parlamentin hallinnossa

                  50.

                  korostaa parlamentin tulkkaus- ja käännöspalvelujen erinomaista laatua; toteaa, että nämä palvelut vievät edelleen huomattavan osan parlamentin talousarviosta; toteaa, että puhemiehistön vuonna 2011 tekemä päätös resurssitehokkaasta täysimääräisestä monikielisyydestä tulkkauksessa lisää tulkkauspalvelujen tehokkuutta ja alentaa niistä aiheutuvia rakenteellisia kustannuksia; kehottaa parlamenttia esittämään yksityiskohtaisen asiakirjan käännös- ja tulkkauskustannusten rakenteesta ja toimenpiteistä, joilla näitä kustannuksia alennetaan entisestään ja parannetaan palvelujen tehokkuutta vaarantamatta yleistä laatua;

                  51.

                  toteaa, että 192 henkilöstön jäsentä raportoi pääosaston pääjohtajalle sen sijaan, että he kuuluisivat jonkin johtajan alaisuuteen; pyytää pääsihteeriä arviomaan tilannetta, jotta voidaan varmistaa, että pääosastojen pääjohtajille ei luoda epävirallisesti kabinetteja; pyytää pääsihteeriä sisällyttämään tilannekatsaukseen arvion kyseisten henkilöstön jäsenten palkkaluokista, toimivaltuuksista ja vastuualueista;

         Pääjohtajien toimintakertomukset

                  52.

                  toteaa, että pääjohtajat raportoivat vuosittain tehtäviensä hoitamisesta toimintakertomuksissa, jotka ovat sisäisen hallinnon väline, jonka ensisijainen tarkoitus on antaa pääsihteerille selkeä yleiskuva hallinnon toiminnasta ja erityisesti mahdollisista heikkouksista; panee merkille, että varainhoitovuotta 2011 koskevissa toimintakertomuksissa yksikään tulojen ja menojen hyväksyjä ei ollut sisällyttänyt ilmoituksiinsa varaumia, jotka koskevat pääjohtajien havaitsemia merkittäviä ongelmia resurssien käytössä tai sitä, että valvontamenetelmien avulla ei ole kyetty varmistamaan toimien laillisuutta ja asianmukaisuutta;

                  53.

                  huomauttaa, että kunkin pääosaston toimintakertomukseen sisältyy liite, jossa luetellaan poikkeukset ja eritellään poikkeamiset sovellettavista säännöksistä ja vakiomenettelyistä; ilmaisee huolensa siitä, että joissakin pääosastoissa tällaisten poikkeusten määrä pysyttelee korkeana, ja ehdottaa ryhtymistä lisätoimiin, jotta voidaan välttää tähän keinoon turvautuminen poikkeavien tilanteiden korjaamiseksi;

         Johdon pääosasto

                  54.

                  pitää myönteisenä johdon pääosaston sitoutumista varainhoidon jatkuvaan parantamiseen tarkastelemalla perinpohjaisesti talousarvion toteutuksen ja siihen liittyvien menettelyjen eri näkökohtia; panee erityisesti merkille toimet, joilla on pyritty lisäämään henkilöstön tietoja hankintamenettelyistä ja talousarviotapahtumista;

                  55.

                  painottaa, että turvallisuus on erittäin arkaluonteinen ala missä tahansa parlamentissa ja etenkin erittäin näkyvässä monikansallisessa parlamentissa, jossa vierailee toistuvasti valtion- ja hallitusten päämiehiä; toteaa, että parlamentin tiloissa Brysselissä on päivittäin keskimäärin 12 000 henkilöä;

                  56.

                  panee merkille, että puhemiehistö hyväksyi 6. heinäkuuta 2011 yksimielisesti uudet kattavat turvallisuustoimet, joihin sisältyy ajatus eri käyttäjäryhmille tarkoitetuista eri sisäänkäynneistä parlamenttiin; vaatii saada tietoa uusien kattavien turvallisuustoimien täytäntöönpanosta vuoden 2013 loppuun mennessä;

                  57.

                  toteaa, että turvallisuuspalvelujen siirtämisen parlamentin oman henkilöstön hoidettavaksi odotetaan vähentävän kustannuksia Brysselissä ja Strasbourgissa 11 250 000 eurolla vuosina 2013–2016 ja 5 640 000 eurolla jokaisena vuonna sen jälkeen; pyytää järjestämään jatkuvaa koulutusta, jotta saadaan takeet kohdennetun turvallisuuden mahdollisimman korkean tason saavuttamisesta ja sen ylläpitämisestä; edellyttää vuosittaista selvitystä, jossa on yksityiskohtaisia tietoja turvallisuuspalveluja koskevien kustannusten kehittymisestä, mukaan luettuina kustannukset, jotka aiheutuvat näitä tehtäviä hoitaneen henkilöstön eläkemenoista, sekä palvelujen laajuuden ja laadun varmistamiseksi toteutetuista toimenpiteistä;

                  58.

                  toivoo jälleen turvallisuuden lisäämiseksi, että parlamentin jäsenet olisivat sähköisen kulunvalvonnan piirissä, kun he saapuvat parlamentin tiloihin tai poistuvat niistä;

                  59.

                  pyytää pääsihteeriltä tietoja menettelystä, jota sovelletaan yhteistä avoimuusrekisteriä koskevaan arviointiin, joka on vuonna 2011 tehdyn toimielinten sopimuksen mukaisesti määrä toteuttaa vuonna 2013;

                  60.

                  toteaa, että yli 1 500:n henkilöstöön kuuluvan lapset käyvät Eurooppa-koulua, ja pitää siksi yllättävänä, että parlamentti ei osallistu millään tavoin Eurooppa-koulujärjestelmän hallinnointiin;

                  61.

                  kehottaa pääsihteeriä tarkastelemaan, millainen rooli parlamentilla voisi olla Eurooppa-koulujärjestelmän hallinnoinnissa, kun otetaan huomioon, kuinka moni henkilöstöön kuuluva on uskonut Eurooppa-koululle lastensa koulutuksen, sekä raportoimaan asiasta vastaavalle valiokunnalle ennen vuoden loppua;

         Varainhoidon pääosasto

         Matkatoimisto

                  62.

                  panee merkille, että nykyisen matkatoimiston kanssa tehty sopimus päättyy 31. joulukuuta 2013 ja että uuden tarjouskilpailun valmistelut on jo käynnistetty; pitää valitettavana, että matkatoimiston sopimukseen ei sisältynyt mahdollisuutta tehdä sen rakennetta koskevaa tarkastusta ja toiminnantarkastusta, vaikka sopimukseen sisältyi mahdollisuus tehdä tilintarkastus; katsoo ehdottomasti, että tulevaan sopimukseen olisi sisällytettävä mahdollisuus tehdä tilintarkastuksia sekä toiminnantarkastuksia sopimuskauden aikana ja lopuksi; pitää myönteisenä sitä, että hallinto voi käyttää talousarvion valvontavaliokunnan pyynnön mukaisesti myös ulkopuolista asiantuntemusta laatiessaan tarjouskilpailuasiakirjoja ja koko valintamenettelyn ajan ja varmistaa siten, että parlamentti valitsee parhaan ratkaisun ja voi huomattavasti yksinkertaistaa toimintoja ja säästää kustannuksia; korostaa, että uudessa sopimuksessa olisi otettava huomioon paras hinta-laatusuhde sekä parhaan hyödyn saaminen kilpailukykyiseen hintaan;

         Viestinnän pääosasto

         Parlamentin viestintäpolitiikka

                  63.

                  panee tyytyväisenä merkille, että puhemiehistö sai 23. maaliskuuta 2011 valmiiksi vuosiksi 2011–2014 tarkoitetun toimintasuunnitelman, jolla pyritään toteuttamaan parlamentin päivitetty viestintästrategia; toteaa, että toimintasuunnitelmassa keskitytään vuonna 2014 pidettäviin parlamenttivaaleihin ja että siinä määritellään 21 erityistoimintoa, joilla valistetaan kansalaisia parlamentin tekemästä lainsäädäntötyöstä ja kannustetaan heitä osallistumaan siihen;

                  64.

                  on ilahtunut siitä, että uusi vierailukeskus on ollut ensimmäisen toimintavuotensa kävijämäärän (253 000) perusteella menestys;

                  65.

                  edellyttää, että viestinnän talousarviota käytetään ainoastaan tosiseikkojen esittämiseen kansalaisille unionin politiikasta; korostaa, että tätä periaatetta on sovellettava myös sosiaalisessa mediassa;

                  66.

                  pahoittelee, että vaikka EuroparlTV:n katsojamäärä oli vuonna 2011 suurempi kuin vuonna 2010 (14), sen suorien yksittäisten käyttäjien määrä (johon ei lasketa mukaan alueellisten televisioasemien kanssa tehtyjen kumppanuussopimusten perusteella saatavia katsojia) on edelleen hyvin pieni, vaikka se sai vuonna 2011 yhä huomattavasti määrärahoja, yhteensä noin 8 000 000 euroa (alamomentti 3 2 4 6); pitää valitettavana myös sitä, että EuroparlTV:stä ei ole tehty kustannus-hyötyanalyysia, vaikka sitä pyydettiin täysistunnossa vuoden 2010 vastuuvapautta koskevassa mietinnössä; panee merkille puhemiehistön 12. joulukuuta 2012 tekemän päätöksen uudistusten tekemisestä huomattavien säästöjen aikaansaamiseksi; edellyttää, että tällainen kustannus-hyötyarvio esitetään ennen vuoden 2012 vastuuvapausmenettelyä;

                  67.

                  ilmaisee huolensa Lux-palkinnon kustannusten noususta vuonna 2011 (15); kehottaa hallinnoimaan palkintoa kustannustehokkaammin ja ehdottaa siksi, että sisäinen tarkastaja voisi harkita sen hallinnoinnin uudelleentarkastelua tämän tavoitteen saavuttamiseksi; suosittelee painokkaasti, että tapahtuman kustannuksille olisi asetettava selkeä enimmäismäärä;

                  68.

                  panee merkille, että puhemiehistö hyväksyi 26. syyskuuta 2011 Brysselin Euroopan historian taloa koskevan liiketoimintasuunnitelman ja että komissio on ilmoittanut olevansa halukas kohdentamaan toistaiseksi erittelemättömän rahoitusosuuden hankkeen juokseviin kuluihin sekä aikoo ilmoittaa parlamentille kesän 2013 loppuun mennessä rahoitusosuutensa ehdot; pitää valitettavana, että komissiolta ei odoteta rahoitusosuutta hankkeen käynnistämisestä aiheutuviin kustannuksiin;

                  69.

                  panee tyytyväisenä merkille, että on otettu käyttöön uusi menettely, joka mahdollistaa vierailijaryhmien vastaanottamista varten maksetun liian suuren korvauksen takaisin perimisen; pitää valitettavana, että tilisiirrolla maksaminen on rajattu henkilökohtaisiin tileihin ja että organisaation tilille maksaminen ei ole mahdollista; on huolissaan vierailijaryhmien kulujen käteisellä maksamiseen liittyvästä merkittävästä turvallisuusriskistä, sillä summat saattavat olla yli 30 000 euroa ja parlamentti käyttää tähän tarkoitukseen kaikkiaan jopa 388 000 euroa päivässä; muistuttaa, että rahoitusjärjestelmän käytön estämisestä rahanpesutarkoituksiin sekä terrorismin rahoitukseen 26. lokakuuta 2005 annetussa Euroopan parlamentin ja neuvoston direktiivissä 2005/60/EY (16) edellytetään, että huomiota on kiinnitettävä erityisesti yli 15 000 euron suuruisiin summiin; huomauttaa, että parlamentti maksaa säännöllisesti tätä suurempia määriä vierailijoille;

         Sisäasioiden pääosasto

                  70.

                  huomauttaa, että sisäasioiden pääosastoon perustettiin puhemiehistön heinäkuussa 2011 tekemällä päätöksellä uusi vaikutustenarvioinnin osasto; toteaa, että osaston päätarkoituksena on tehdä parlamentille riippumattomia vaikutustenarviointeja sen lainsäädäntötyön tukemiseksi; panee tyytyväisenä merkille, että osaston perustaminen ei ole vaikuttanut talousarvioon;

         Innovoinnin ja teknisen tuen pääosasto

         Parlamentin tietotekniikkapolitiikka

                  71.

                  pyytää riippumattoman elimen laatimaa kokonaisanalyysia ulkoisten palveluntarjoajien kanssa tietotekniikka-alalla tehtyjen sopimusten moitteettomasta varainhoidosta, vaikuttavuudesta ja tehokkuudesta ja pyytää kiinnittämään siinä erityistä huomiota seuraaviin seikkoihin:

                              —

                              tarpeiden arviointi

                              —

                              valintamenetelmä

                              —

                              sopivin sopimustyyppi

                              —

                              mahdollinen valvontavallan menetys liiallisen ulkoistamisen seurauksena sekä

                              —

                              palkkio- ja laskutusjärjestelmien avoimuus;

                  72.

                  pitää liiallista riippuvuutta ulkopuolisesta (teknisestä) asiantuntemuksesta erityisesti tietotekniikan alalla valitettavana ja katsoo sen johtuvan sisäisten ja ulkoisten resurssien rakenteellisesta epätasapainosta; huomauttaa, että ulkoistettaessa tietotekniikkatoimintoja olisi aina varmistettava, että toimien hallinnointi ja valvonta säilyvät parlamentin sisällä ja että tietoturvaan ja tietojen luottamuksellisuuteen kohdistuvia uhkia arvioidaan asianmukaisesti ja lievennetään;

         Infrastruktuurin ja logistiikan pääosasto

                  73.

                  pyytää pääsihteeriä esittämään puhemiehistölle suunnitelman ravintolapalvelujen käsittelemiseksi ja parantamiseksi, koska parlamentin ruokaloiden, ravintoloiden ja baarien asiakasmäärät ovat kasvaneet (toiminta on kasvanut kaikkiaan noin 150 prosentilla vuodesta 2002 vuoteen 2011 ja asiakasmäärä lisääntynyt samana aikana 1,472 miljoonasta 3,711 miljoonaan);

         Parlamentin kiinteistöpolitiikka

                  74.

                  panee merkille seuraavat puhemiehistön vuonna 2010 hyväksytyn keskipitkän aikavälin kiinteistöstrategian yhteydessä vuonna 2011 tekemät päätökset joidenkin suurten hankkeiden toteuttamisesta, jotta rakennukset saataisiin käyttöön seuraavan vaalikauden alusta lähtien:

                              —

                              Brysselissä: Trebel-rakennuksen hankinta ja osto-option sisältävän pitkäaikaisen vuokrasopimuksen allekirjoittaminen Montoyer 70 -rakennuksesta

                              —

                              Strasbourgissa: Vaclav Havel -rakennuksen hankinta, jotta sinne voitaisiin siirtää oikeusasiamies henkilöstöineen ja keskeisistä rakennuksista vapautuisi työtiloja jäsenten käyttöön

                              —

                              Luxemburgissa: Konrad Adenauer -rakennuksen kunnostuksen ja laajennuksen jatkaminen puhemiehistön 12. tammikuuta 2012 päättämin ehdoin tiiviimmässä kumppanuudessa Luxemburgin hallituksen kanssa

                              —

                              Sofiassa: uutta rakennusta koskeva alustava ostosopimus Sofian Eurooppa-taloa varten, arvo 9 miljoonaa euroa, allekirjoitettiin 7. heinäkuuta 2011

                              —

                              huoltotoimien lisääminen Brysselissä ja Strasbourgissa, jotta voidaan maksimoida turvallisuus ja käyttää tiloja optimaalisesti

                              —

                              järjestelmällisen, sovittuun aikatauluun perustuvan kunnostuspolitiikan käynnistäminen ottaen huomioon parlamentin kiinteistökannan vanhimpien rakennusten ikä;

                  75.

                  toteaa, että kiinteistöjä koskevaa kartoitusta ja kiinteistöhankintoja varten otettiin vuonna 2011 käyttöön uusi menetelmä, joka vastaa komission omaksumia käytänteitä; toteaa, että uutta menetelmää sovellettaessa avoimuus ja kilpailu lisääntyvät, kun hankintoja koskevat asiakirjat julkaistaan virallisessa lehdessä; toteaa, että rakennuksia käsittelevä komitea on jo soveltanut uutta menetelmää tarkastellessaan Brysselin kiinteistömarkkinatutkimusta koskevia hakemuksia ja tarjouksia, jotka liittyvät Eastman- ja Montoyer 63 -rakennusten korvaamiseen ja uusien tilojen etsimiseen;

                  76.

                  huomauttaa, että kaikissa kiinteistöstrategioissa on otettava huomioon myös ostettujen rakennusten kasvavat ylläpitokustannukset;

                  77.

                  panee merkille, että Konrad Adenauer -rakennusta koskevan hankkeen tarjouspyynnön yhteydessä ei kyetty valitsemaan ehdokkaita, koska vastauksena pyyntöön toimitetut hintaehdotukset olivat hyvin paljon arvioita korkeampia; kannattaa valtuutetun tulojen ja menojen hyväksyjän päätöstä olla tekemättä sopimusta; edellyttää, että hankkeen kokonaishinta ei ylitä lokakuussa 2011 kaavailtua 482,7:ää miljoonaa euroa;

                  78.

                  toteaa tässä yhteydessä, että kaikki parlamentin tekemät kiinteistöjen rakentamiseen ja tilojen kunnostukseen liittyvät sopimukset olisi kilpailutettava mahdollisimman laajasti ja aina Euroopan laajuisesti; suosittelee, että mikäli poikkeuksellisesti sovelletaan neuvottelumenettelyä, hintojen olisi perustuttava rakennuskustannuksiin ja taloudellisille toimijoille olisi annettava kohtuullisesti liikkumavaraa;

                  79.

                  pitää valitettavana, että parlamentin rakennuksista on jo toisen kerran löytynyt rakenteellisia vikoja ja että tällä kertaa kyse on parlamentin Brysselissä sijaitsevan täysistuntosalin puisista kattopalkeista; pyytää infrastruktuurin ja logistiikan pääosastoa teettämään parlamentin kaikkien rakennusten rakenteellisesta tilanteesta täydellisen arvion aloittaen rakennuksista, joita koskevien hankkeiden kehittäjät antavat edelleen takuut toistaiseksi havaitsematta jääneiden virheiden varalta; kehottaa käyttämään mahdollisuuksien mukaan tukena muutamia eri jäsenvaltioiden kiinteistövirastoista valittuja asiantuntijoita ja hyödyntämään kaiken parlamentissa olevan asiantuntemuksen; kehottaa pääsihteeriä esittämään suunnitelman sekä kaikki kyseisiä töitä koskevat tekniset yksityiskohdat ja kustannukset pian puhemiehistölle;

         Julkiset hankinnat

                  80.

                  korostaa, että julkisten hankintamenettelyjen on oltava parlamentin tarpeiden mukaisia ja autettava vastaamaan niihin; painottaa, että niissä on noudatettava julkisia hankintoja koskevia säännöksiin perustuvia vaatimuksia ja perusperiaatteita, sopimusvelvoitteita ja tarjousten arvioinnissa käytettäviä perusteita ja niitä on valvottava riittävien valvontajärjestelmien avulla, jotta toimeksiantojen toteuttamista voidaan seurata puitesopimusten avulla;

                  81.

                  pyytää kiinnittämään huomiota siihen, että julkisella ja yksityisellä sektorilla on hankintamenettelyissä erilaisia etuja, jotka eivät aina kohtaa, ja että julkisiin hankintoihin liittyy paljon riskejä, joten niihin on kiinnitettävä jatkuvasti tarkkaa huomiota ja ne edellyttävät tarpeiden jatkuvaa ennakkosuunnittelua;

                  82.

                  korostaa, että monimutkaisen oikeudellisen ympäristön ja erittäin monimutkaisten tosiasiallisten tarpeiden vuoksi kussakin hankintamenettelyn vaiheessa (tarpeiden alustava arviointi, tarjouskilpailun valmistelu, tarjouskilpailuilmoitusten ja tarjouseritelmien laatiminen, yhteydenpito tarjoajiin, tarjousten avaaminen, tarjousten arviointi, ratkaisupäätös, sopimusten tekeminen) tavoitteiden saavuttamiseen liittyy merkittäviä riskejä;

                  83.

                  palauttaa mieliin, että julkisten hankintojen yhteydessä mahdollisten eturistiriitojen todennäköisyys olisi otettava huomioon ja siihen olisi puututtava asianmukaisesti, ja katsoo, että parlamentin olisi pidettävä voimassa varmennusmekanisminsa ja lujitettava niitä voidakseen hallita mahdollisia eturistiriitoja asianmukaisesti ja estää ne;

                  84.

                  toteaa, että sisäisen tarkastuksen yksikkö suoritti vuosina 2011 ja 2012 hankintamenettelyjä ja sopimusten täytäntöönpanoa innovoinnin ja teknisen tuen pääosastossa koskevan kattavan tarkastuksen ja että kesäkuussa 2012 hyväksyttyyn loppuraporttiin sisältyi kuusikohtainen toimintasuunnitelma esiin tulleiden kysymysten käsittelemiseksi; toteaa lisäksi, että innovoinnin ja teknisen tuen pääosaston johdon kanssa sovittiin, että toimintasuunnitelma toteutettaisiin 31. joulukuuta 2012 mennessä; huomauttaa, että tarjouseritelmät ovat luonteeltaan erittäin monimutkaisia ja että niihin liittyy useita eriä, teknisiä profiileja ja sopimuksen täytäntöönpanoa koskevia menetelmiä;

                  85.

                  pitää myönteisenä, että edellä mainitun tarkastuksen perusteella tultiin siihen tulokseen, että innovoinnin ja teknisen tuen pääosasto on onnistunut korjaamaan useita menettelyihin liittyviä puutteita, jotka havaittiin ensimmäisen vuosina 2005 ja 2006 suoritetun hankintoja koskevan monialaisen tarkastuksen aikana; pitää kuitenkin valitettavina seuraavia havaittuja puutteita:

                              —

                              ITS 08 -hankintamenettelyn monimutkainen toteutustapa ei ollut kaikilta osin tehokas

                              —

                              tietotekniikkapalvelujen, joita ei tarjota paikan päällä, osuutta voidaan lisätä huomattavasti ja

                              —

                              poikkeuksellisen neuvottelumenettelyn käyttö on perusteltava paremmin ja neuvottelun tuloksen on perustuttava dokumentoituihin analyyseihin, joita voidaan verrata asiaan liittyviin, varojen optimaalista käyttöä koskeviin vertailuarvoihin;

         Vuosikertomus tehdyistä hankintasopimuksista

                  86.

                  panee merkille, että keskusyksiköt laativat tuloja ja menoja hyväksyvien yksiköiden antamien tietojen perusteella budjettivallan käyttäjälle vuosikertomuksen vuonna 2011 tehdyistä hankintasopimuksista, ja panee lisäksi merkille seuraavan eritelmän kaikista vuosina 2011 ja 2010 tehdyistä hankintasopimuksista:

                              Sopimustyyppi

                              2011

                              2010

                              Määrä

                              Prosenttiosuus

                              Määrä

                              Prosenttiosuus

                              Palvelut

                              162

                              68 %

                              145

                              67 %

                              Tavarahankinnat

                              42

                              18 %

                              40

                              19 %

                              Urakat

                              29

                              12 %

                              27

                              12 %

                              Kiinteistöhankinnat

                              5

                              2 %

                              4

                              2 %

                              Yhteensä

                              238

                              100 %

                              216

                              100 %

                              Sopimustyyppi

                              2011

                              2010

                              Arvo (euroa)

                              Prosenttiosuus

                              Arvo (euroa)

                              Prosenttiosuus

                              Palvelut

                              367 969 100

                              64 %

                              171 589 038

                              67 %

                              Tavarahankinnat

                              158 467 814

                              27 %

                              45 467 211

                              17 %

                              Urakat

                              33 142 238

                              6 %

                              22 128 146

                              8 %

                              Kiinteistöhankinnat

                              15 881 213

                              3 %

                              22 269 303

                              9 %

                              Yhteensä

                              575 460 365

                              100 %

                              261 453 698

                              100 %

                        (Vuosikertomus Euroopan parlamentin tekemistä hankintasopimuksista, 2011, s. 5)

                  87.

                  panee merkille seuraavan eritelmän, jossa vuosina 2011 ja 2010 tehdyt hankintasopimukset esitetään menettelytyypin mukaan:

                              Menettelytyyppi

                              2011

                              2010

                              Määrä

                              Prosenttiosuus

                              Määrä

                              Prosenttiosuus

                              Avoin

                              89

                              37 %

                              72

                              33 %

                              Rajoitettu

                              11

                              5 %

                              6

                              3 %

                              Neuvottelu

                              133

                              56 %

                              138

                              64 %

                              Kilpailu

                              2

                              1 %

                              Poikkeus

                              3

                              1 %

                              Yhteensä

                              238

                              100 %

                              216

                              100 %

                              Menettelytyyppi

                              2011

                              2010

                              Arvo (euroa)

                              Prosenttiosuus

                              Arvo (euroa)

                              Prosenttiosuus

                              Avoin

                              408 913 061

                              71 %

                              143 603 024

                              55 %

                              Rajoitettu

                              126 310 563

                              22 %

                              10 456 576

                              4 %

                              Neuvottelu

                              30 974 647

                              5 %

                              107 394 098

                              41 %

                              Kilpailu

                              4 668 600

                              1 %

                              Poikkeus

                              4 593 494

                              1 %

                              Yhteensä

                              575 460 365

                              100 %

                              261 453 698

                              100 %

                        (Vuosikertomus Euroopan parlamentin tekemistä hankintasopimuksista, 2011, s. 6–7)

                  88.

                  panee merkille, että vuonna 2011 tehtiin yhteensä 238 hankintasopimusta, joista 100 – arvoltaan 535 miljoonaa euroa – tehtiin avoimessa tai rajoitetussa menettelyssä ja 133 – arvoltaan 31 miljoonaa euroa – tehtiin neuvottelumenettelyssä;

         Poliittiset ryhmät (alamomentti 400)

                  89.

                  toteaa, että vuonna 2011 alamomentin 400 määrärahat käytettiin seuraavasti:

                              Ryhmä

                              2011

                              2010

                              Määrärahat vuodessa (17)

                              Omat ja siirretyt varat

                              Menot

                              Vuotuisten määrärahojen käyttöaste

                              Seuraavalle jaksolle siirretyt määrärahat

                              Määrärahat vuodessa

                              Omat ja siirretyt varat

                              Menot

                              Vuotuisten määrärahojen käyttöaste

                              Seuraavalle jaksolle (2011) siirretyt määrärahat

                              PPE (aik. PPE-DE)

                              20 336

                              1 918

                              20 442

                              100,42 %

                              1 832

                              19 990

                              2 392

                              20 662

                              103,36 %

                              1 720

                              S&D (aik. PSE)

                              14 302

                              5 499

                              13 696

                              95,76 %

                              6 105

                              14 011

                              4 629

                              13 359

                              95,35 %

                              5 281

                              ALDE

                              6 477

                              2 416

                              6 676

                              103,07 %

                              2 217

                              6 262

                              2 240

                              6 160

                              98,37 %

                              2 342

                              Verts/ALE

                              4 025

                              1 242

                              3 820

                              94,91 %

                              1 447

                              3 896

                              1 188

                              3 893

                              99,92 %

                              1 191

                              GUE/NGL

                              2 535

                              1 088

                              2 553

                              100,71 %

                              1 070

                              2 531

                              1 065

                              2 525

                              99,76 %

                              1 071

                              UEN

                              —

                              —

                              IND/DEM

                              —

                              —

                              ECR

                              3 831

                              720

                              3 375

                              88,09 %

                              1 176

                              3 648

                              398

                              3 362

                              92,16 %

                              684

                              EDF

                              2 088

                              835

                              2 046

                              98,03 %

                              876

                              2 201

                              419

                              1 799

                              81,74 %

                              821

                              Sitoutumattomat jäsenet

                              1 270

                              409

                              924

                              72,72 %

                              413

                              1 234

                              248

                              828

                              67,10 %

                              409

                              Yhteensä

                              54 866

                              14 126

                              53 514

                              97,53 %

                              15 137

                              53 773

                              12 579

                              52 588

                              97,80 %

                              13 519

                                 Vuoden 2009 Euroopan parlamentin vaalien jälkeen lakkautettiin UEN- ja IND/DEM-ryhmät ja perustettiin ECR- ja EDF-ryhmät.

         Euroopan tason poliittiset puolueet ja poliittiset säätiöt

                  90.

                  toteaa, että vuonna 2011 momentin 402 määrärahat käytettiin seuraavasti (18):

                              Puolue

                              Lyhenne

                              Omat varat (19)

                              EP:n avustus

                              Tulot yhteensä

                              EP:n avustuksen osuus tukikelpoisista menoista (enint. 85 %)

                              Tulojen ylijäämä (siirto varaukseen) tai tappio

                              Euroopan kansanpuolue

                              EPP

                              1 801

                              6 184

                              7 985

                              85 %

                              269

                              Euroopan sosialidemokraattinen puolue

                              PES

                              939

                              4 118

                              5 057

                              85 %

                              51

                              Euroopan liberaali- ja demokraattipuolue

                              ELDR

                              672

                              1 816

                              2 488

                              85 %

                              52

                              Euroopan vihreä puolue

                              EGP

                              686

                              1 299

                              1 985

                              84 %

                              204

                              Euroopan konservatiivien ja reformistien liitto

                              AECR

                              204

                              633

                              837

                              85 %

                              0

                              Euroopan vasemmistopuolue

                              EL

                              241

                              847

                              1 088

                              85 %

                              64

                              Euroopan demokraattipuolue

                              EDP/PDE

                              73

                              371

                              444

                              85 %

                              0

                              Euroopan vapaa allianssi

                              EFA

                              128

                              392

                              520

                              85 %

                              8

                              EU-demokraatit

                              EUD

                              20

                              167

                              187

                              85 %

                              –19

                              Euroopan kristillinen poliittinen liike

                              ECPM

                              72

                              260

                              332

                              84 %

                              4

                              European Alliance for Freedom

                              EAF

                              71

                              368

                              439

                              85 %

                              6

                              Yhteensä

                              4 907

                              16 455

                              21 362

                              85 %

                              639

                  91.

                  toteaa, että vuonna 2011 momentin 403 määrärahat käytettiin seuraavasti (20):

                              Säätiö

                              Lyhenne

                              Liittyy puolueeseen

                              Omat varat (21)

                              EP:n avustus

                              Tulot yhteensä

                              EP:n avustuksen osuus tukikelpoisista menoista (enint. 85 %)

                              Centre for European Studies

                              CES

                              EPP

                              711

                              3 865

                              4 575

                              85 %

                              Foundation for European Progressive Studies

                              FEPS

                              PES

                              514

                              2 709

                              3 223

                              85 %

                              European Liberal Forum

                              ELF

                              ELDR

                              146

                              805

                              951

                              85 %

                              Green European Foundation

                              GEF

                              EGP

                              152

                              851

                              1 002

                              85 %

                              Transform Europe

                              TE

                              EL

                              134

                              549

                              683

                              85 %

                              Institute of European Democrats

                              IED

                              PDE

                              35

                              191

                              226

                              85 %

                              Organisation For European Interstate Cooperation

                              OEIC

                              EUD

                              7

                              108

                              116

                              85 %

                              Centre Maurits Coppieters

                              CMC

                              EFA

                              44

                              250

                              294

                              85 %

                              New Direction

                              ND

                              AECR

                              114

                              566

                              680

                              85 %

                              European Christian Political Foundation

                              ECPF

                              ECPM

                              25

                              115

                              140

                              82 %

                              European Foundation for Freedom

                              EFF

                              EAF

                              51

                              236

                              287

                              82 %

                              Yhteensä

                              1 933

                              10 244

                              12 177

                              85 %

         Ympäristöystävällinen parlamentti

                  92.

                  panee merkille, että parlamentilla on Strasbourgin istuntojen aikana jäsenten ja henkilöstön käytössä 10 polkupyörää Strasbourgin kaupungin tarjoamien 40 polkupyörän lisäksi; toistaa vaatimuksensa, että näitä määriä olisi lisättävä kohtuullisesti, kun otetaan huomioon polkupyörien alhaiset kustannukset ja suuri kysyntä;

                  93.

                  katsoo, että olisi harkittava mahdollisuutta tehdä parlamentin talousarviossa sekä ekologisia parannuksia että älykkäitä säästöjä käyttämällä erilaisia työmenetelmiä ja nykyaikaisia teknologioita, jotka ovat vihreämpiä ja edullisempia mutta jotka eivät kuitenkaan haittaa parlamentin työtä, teleneuvottelujen käyttö mukaan luettuna;

                  94.

                  haluaa tietoja parlamentin aurinkopaneelien tuottaman energian kokonaismäärästä kilowattitunteina;

                  95.

                  toistaa tukevansa eCommittee-ohjelmaa koskevaa pilottihanketta; suosittelee painokkaasti, että jäsenten olisi tässä yhteydessä voitava päättää itse, haluavatko he valiokuntien kokouksia varten asiakirjat paperiversiona vai eivät, jotta paperin käyttöä parlamentissa voitaisiin vähentää merkittävästi.

         (1)  EUVL L 68, 15.3.2011.

         (2)  EUVL C 348, 14.11.2012, s. 1.

         (3)  EUVL C 164, 9.6.2012, s. 1.

         (4)  EUVL C 344, 12.11.2012, s. 1.

         (5)  EUVL C 348, 14.11.2012, s. 130.

         (6)  EYVL L 248, 16.9.2002, s. 1.

         (7)  EUVL L 298, 26.10.2012, s. 1.

         (8)  PE 349.540/Bur/ann/def.

         (9)  EUVL C 4 E, 7.1.2011, s. 20.

         (10)  EUVL C 161 E, 31.5.2011, s. 258.

         (11)  Hyväksytyt tekstit, P7_TA(2013)0048.

         (12)  Selvitys talousarvio- ja varainhallinnosta – pääluokka I – Euroopan parlamentti – varainhoitovuosi 2011 (EUVL C 164, 9.6.2012, s. 1).

         (13)  Ilman eri toimenpiteitä tehdyt siirrot: 231 028 630 euroa, erikseen esitetyt siirrot: 9 240 000 euroa.

         (14)  Verkkosivustolla vierailijoita 30 000 vuonna 2010 ja 39 559 vuonna 2011.

         (15)  Kustannukset vuonna 2011: 573 722 euroa; kustannukset vuonna 2010: 380 666 euroa.

         (16)  EUVL L 309, 25.11.2005, s. 15.

         (17)  Kaikki määrät tuhansia euroja.

         Vuoden 2009 Euroopan parlamentin vaalien jälkeen lakkautettiin UEN- ja IND/DEM-ryhmät ja perustettiin ECR- ja EDF-ryhmät.

         (18)  Lähde: Puhemiehistön pöytäkirjat seuraavista kokouksista: i) 26. kesäkuuta 2012, kohta 34 (pääsihteerin muistio D(2012)31558, PE469.487/BUR) ja ii) 30. elokuuta 2012, kohta 26 (pääsihteerin muistio D(2012)42643).

         (19)  Kaikki määrät tuhansia euroja.

         (20)  Lähde: Puhemiehistön pöytäkirjat seuraavista kokouksista: i) 26. kesäkuuta 2012, kohta 34 (pääsihteerin muistio D(2012)31558, PE469.487/BUR) ja ii) 30. elokuuta 2012, kohta 26 (pääsihteerin muistio D(2012)42643).

         (21)  Kaikki määrät tuhansia euroja.